钦定古今图书集成/明伦汇编/皇极典/第255卷 > 孔子家语 > 五仪解
## 钦定古今图书集成/明伦汇编/皇极典/第255卷 > 孔子家语 > 五仪解

哀公问于孔子曰：“寡人欲论鲁国之士与之为治，敢
问如何取之？”孔子对曰：“生今之世，志古之道；居今之
俗，服古之服，舍此而为非者，不亦鲜乎？”曰：“然则章甫、
絇履、绅、带搢、笏者，皆贤人也。”孔子曰：“不必然也，丘之
所言，非此之谓也。夫端衣元裳，冕而乘轩者，则志不
在于食焄；斩衰菅菲，杖而歠粥者，则志不在于酒肉。
生今之世，志古之道，居今之俗，服古之服，谓此类也。”
公曰：“善哉！尽此而已乎？”孔子曰：“人有五仪：有庸人，有
士人，有君子，有贤人，有圣人。审此五者，则治道毕矣。”
公曰：“敢问如何斯可谓之庸人？”孔子曰：“所谓庸人者，
心不存慎终之规，口不吐训格之言，不择贤以托其
身，不力行以自定，见小暗大而不知所务，从物如流，
不知其所执，此则庸人也。”公曰：“何谓士人？”孔子曰：“所
谓士人者，心有所定，计有所守，虽不能尽道术之本，

必审其所由。智既知之，言既道之，行既由之，则若性
命之形骸之不可易也。富贵不足以益，贫贱不足以
损，此则士人也。”公曰：“何谓君子？”孔子曰：“所谓君子者，
言必忠信而心不怨，仁义在身而色无伐，思虑通明
而辞不专，笃行信道，自强不息，油然若将可越，而终
不可及者，此则君子也。”公曰：“何谓贤人？”孔子曰：“所谓
贤人者，德不逾闲，行中规绳，言足以法于天下而不
伤于身，道足以化于百姓而不伤于本，富则天下无
宛财，施则天下不病贫，此则贤者也。”公曰：“何谓圣人？”
孔子曰：“所谓圣人者，德合于天地，变通无方，穷万事
之终始，协庶品之自然，敷其大道，而遂成情性，明并
日月，化行若神，下民不知其德，睹者不识其邻，此谓
圣人也。”公曰：“善哉！非子之贤，寡人不得闻此言也。”